b'\n_START_ARTICLE_\nGabrielius Liaudanskas\n_START_SECTION_\nBiografija\n_START_PARAGRAPH_\nMok\xc4\x97si Vilniaus 15-oje vidurin\xc4\x97je (Dabar Vilniaus \xc5\xbdv\xc4\x97ryno gimnazija), Vilniaus Sietuvos vidurin\xc4\x97je mokyklose (8 laida). Vilniaus universiteto Teis\xc4\x97s fakultete baig\xc4\x97 tris teis\xc4\x97s studij\xc5\xb3 kursus. Vilniaus pedagoginiame universitete baig\xc4\x97 socialinius mokslus, \xc4\xafgijo mokytojo kvalifikacij\xc4\x85._NEWLINE_1988\xc2\xa0m. b\xc5\xabdamas \xc5\xa1e\xc5\xa1iolikos Gabrielius Liaudanskas tapo vokalistu jauno poeto Benedikto Janusevi\xc4\x8diaus suburtoje depresyvaus pankroko grup\xc4\x97je Depresija. Nusifotografavo populiariame to meto \xc5\xbeurnale Moksleivis ir tuo metu susitiko su b\xc5\xabsimaisiais grup\xc4\x97s nariais Kasty\xc4\x8diu Sarnicku (Kastetu) ir Donatu Jur\xc5\xa1\xc4\x97nu (Donciavu). Apie 1996 metus Svaras su bi\xc4\x8diuliu Giga \xc4\xafk\xc5\xabr\xc4\x97 grup\xc4\x99 pavadinimu G&G Sindikatas._NEWLINE_Dalyvauja \xc4\xafvairiuose suaugusiems, paaugliams ir vaikams skirtuose socialiniuose projektuose. 2009 met\xc5\xb3 \xe2\x80\x9eMisija Sibiras\xe2\x80\x9c (Kazachstane) dalyvis, dalyvavo daugiau nei dvej\xc5\xb3 savai\xc4\x8di\xc5\xb3 trukm\xc4\x97s ekspedicijoje, skirtoje aplankyti sovietini\xc5\xb3 lageri\xc5\xb3 liku\xc4\x8dius, susitikti su ten gyvenan\xc4\x8diais lietuviais, ie\xc5\xa1koti ir tvarkyti apleistus lietuvi\xc5\xb3 kapus. Muzikos asociacijos met\xc5\xb3 apdovanojimai Tarybos narys. Lietuvos Nacionalin\xc4\x97s ledo ritulio lygos Vilniaus \xe2\x80\x9eHockey punks\xe2\x80\x9c komandos kapitonas. Neatlygintinos kraujo donoryst\xc4\x97s akcijos \xe2\x80\x9eVienas kraujas\xe2\x80\x9c vienas i\xc5\xa1 \xc4\xafk\xc5\xabr\xc4\x97j\xc5\xb3._NEWLINE_Leidyklos \xe2\x80\x9eTyto alba\xe2\x80\x9c i\xc5\xa1leistos knygos \xe2\x80\x9eB\xc5\xabk vyras\xe2\x80\x9c, skirtos \xc4\xaf paauglyst\xc4\x99 \xc5\xbeengiantiems berniukams, bendraautoris, Laisvalaikio skyriaus autorius, supa\xc5\xbeindin\xc4\x99s su populiariausiomis jaunimo subkult\xc5\xabromis\xc2\xa0\xe2\x80\x93 hipiais, pankais, gotais, skustagalviais bei reperiais._NEWLINE_2010-\xc5\xb3j\xc5\xb3\xc2\xa0\xe2\x80\x93 Europos kovos su skurdu ir socialine atskirtimi met\xc5\xb3\xc2\xa0\xe2\x80\x93 pamin\xc4\x97jimo Lietuvoje ambasadorius_NEWLINE_, 2010 met\xc5\xb3 LIJOT i\xc5\xa1rinktas met\xc5\xb3 \xc5\xbemogumi labiausiai nusipelniusiu jaunimui, 2013\xc2\xa0m. u\xc5\xbe savanori\xc5\xa1k\xc4\x85 visuomenin\xc4\x99 veikl\xc4\x85 ir pilietin\xc4\xaf aktyvum\xc4\x85 Vasario 16-osios\xc2\xa0\xe2\x80\x93 Lietuvos valstyb\xc4\x97s atk\xc5\xabrimo dienos proga apdovanotas Ordino \xe2\x80\x9eU\xc5\xbe nuopelnus Lietuvai\xe2\x80\x9c medaliu.  2016 met\xc5\xb3 Lietuvos Respublikos Prezident\xc4\x97s Dalios Grybauskait\xc4\x97s inicijuotos socialin\xc4\x97s iniciatyvos \xe2\x80\x9eU\xc5\xbe saugi\xc4\x85 Lietuv\xc4\x85\xe2\x80\x9c ambasadorius. Ved\xc4\x99s. \xc5\xbdmona Rima. Dukra Dominyka. S\xc5\xabnus Mykolas.\n_START_SECTION_\nTeatras, kinas, televizija\n_START_PARAGRAPH_\nJaunimo teatre vaidina Chucko Palahniuko apra\xc5\xa1ytame ir Vido Bareikio re\xc5\xbeisuotame spektaklyje \xe2\x80\x9eKovos klubas\xe2\x80\x9c. Pagal Jurgos Ivanauskait\xc4\x97s k\xc5\xabrin\xc4\xaf \xe2\x80\x9eBomba, arba Ariel\xe2\x80\x9c Vilniaus U\xc5\xbeupio dramos teatro 2012 metais pastatytame spektaklyje atliko vien\xc4\x85 pagrindini\xc5\xb3 vaidmen\xc5\xb3, \xc4\xafk\xc5\xabnijo persona\xc5\xbe\xc4\x85, nusiteikus\xc4\xaf prie\xc5\xa1 vartotoji\xc5\xa1k\xc4\x85 sistem\xc4\x85 ir sustabar\xc4\x97jusi\xc4\x85, brutali\xc4\x85 visuomen\xc4\x99._NEWLINE_Nusifilmavo s\xc4\x97kmingiausiu bei pelningiausiu vis\xc5\xb3 laik\xc5\xb3 lietuvi\xc5\xa1ku filmu tapusiame Donato Ulvydo filme \xe2\x80\x9eTadas Blinda. Prad\xc5\xbeia\xe2\x80\x9c. V\xc4\x97liau\xc2\xa0\xe2\x80\x93 Emilio V\xc4\x97lyvio juostos \xe2\x80\x9eFlight Redirected\xe2\x80\x9c scenoje._NEWLINE_TV laidos \xe2\x80\x9eJeigu\xe2\x80\x9c, \xe2\x80\x9eTango TV\xe2\x80\x9c laidos \xe2\x80\x9eEkstremalusis krep\xc5\xa1inis\xe2\x80\x9c ved\xc4\x97jas, Zip FM radijo laidos \xe2\x80\x9eGatv\xc4\x97s Lyga\xe2\x80\x9c vienas bendraautori\xc5\xb3 ir ved\xc4\x97j\xc5\xb3, \xc5\xbdini\xc5\xb3 radijo laid\xc5\xb3 \xe2\x80\x9e\xc5\xbdvaig\xc5\xbed\xc4\x97 prie lentos\xe2\x80\x9c, "Prie piet\xc5\xb3 stalo", "Svarus pokalbis" ved\xc4\x97jas. 2015, 2016, 2017, 2018 ir 2019 met\xc5\xb3 LRT projekto \xe2\x80\x9eNacionalin\xc4\x97 ekspedicija\xe2\x80\x9c dalyvis.'